Okresná prokuratúra Nitra 
Damborského 1, 949 99 Nitra 1

Sp. zn. : 3 Pv 299/13/4403	Nitra, 11.11.2013
EEČ : 2-32-244-2013

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno b Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátorka Okresnej prokuratúry Nitra
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
stíhaného uznesením povereného policajta Obvodného oddelenia Policajného zboru  XXXXX ČVS: ORP-617/OVK-NR-2013 zo dňa 14.08.2013 za prečin zanedbania povinnej výživy podľa       § 207 odsek 1, odsek 3 písmeno b) Trestného zákona na tom skutkovom základe, že 
ako otec maloletého dieťaťa XXXXX, nar. XXXXX bytom u matky XXXXX v Nitre, XXXXX, hoci má k dieťaťu vyživovaciu povinnosť vyplývajúcu zo Zákona o rodine a rozsudkom Okresného súdu XXXXX sp. zn. 11P/181/2010-25 zo dňa 23.02.2011 s nadobudnutou právoplatnosťou dňa 23.02.2011 mu výška tejto povinnosti bola určená vo výške 60,- € mesačne do 15-teho dňa v mesiaci vopred k rukám matky počnúc dňom 01.02.2011, si túto zákonnú vyživovaciu povinnosť riadne neplní, a tak za obdobie od 01.02.2011 do 27.08.2013 dlhuje na výživnom k rukám matky dieťaťa sumu vo výške 1 540,- €,

lebo zanikla trestnosť činu

Odôvodnenie:
Vyšetrovateľ Okresného riaditeľstva Policajného zboru  v Nitre uznesením vydaným pod ČVS: ORP-617/OVK-NR-2013 zo dňa 03.05.2013 podľa § 199 odsek 1 Trestného poriadku začal trestné stíhanie za prečin zanedbania povinnej výživy podľa § 207 odsek 1, odsek 3 písmeno b)  Trestného zákona. Dňa 14.08.2013 podľa § 206 odsek 1 Trestného poriadku uznesením vydaným pod tým istým ČVS vzniesol vyšetrovateľ obvinenie XXXXX na skutkovom základe uvedenom vo výrokovej časti tohto uznesenia. 
Prečinu zanedbania povinnej výživy podľa § 207 odsek 1 Trestného zákona sa dopustí ten, kto najmenej tri mesiace v období dvoch rokov neplní, čo aj z nedbanlivosti, zákonnú povinnosť vyživovať alebo zaopatrovať iného.  
Podľa  § 215 odsek 1 písmeno h) Trestného poriadku prokurátor zastaví trestné stíhanie, ak zanikla trestnosť činu.
Podľa § 86 písmeno a) Trestného zákona trestnosť trestného činu zaniká aj vtedy, ak ide o trestný čin zanedbania povinnej výživy, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.
Obvinený XXXXX využil ustanovenie § 86 písmeno a) Trestného zákona o účinnej ľútosti a zameškané výživné vo výške 1 540,- €, za obdobie od 01.02.2011 do 27.08.2013 uhradil tak, že dňa 23.08.2013 vložil na bankový účet matky dieťaťa XXXXX v Tatra banke peňažnú hotovosť v sume 1 000,- €, v marci r. 2011 zaplatil výživné do rúk matky dieťaťa v sume 200,- €, v marci 2013 sumu 100,- € a v roku 2012 zaplatil v presne nezistený deň do rúk matky dieťaťa dvakrát sumu po 150,- €.
Svedkyňa XXXXX potvrdila do zápisnice o výsluchu svedka dňa 23.08.2013, že obvineným bolo k jej rukám zaplatené zameškané výživne v sume 1 600,- €, pričom zároveň uviedla, že neplnenie vyživovacej povinnosti obvineným nemalo trvalo nepriaznivé následky na psychický a fyzický vývoj maloletého dieťaťa, čím zanikla trestnosť vyššie uvedeného prečinu.
Z výsledkov dokazovania vyplynulo, že obvinený XXXXX uhradil dlžné výživné v plnom rozsahu a keďže neplatenie výživného nemalo na maloleté dieťa nepriaznivé následky,  rozhodla som tak, ako je uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Soňa Struhárová
prokurátorka